Propunere de DECIZIE DE PUNERE ÎN APLICARE A CONSILIULUI de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată /* COM/2013/0608 final - 2013/0296 (NLE) */





EXPUNERE DE MOTIVE 1. CONTEXTUL PROPUNERII Motivele și obiectivele propunerii În conformitate cu articolul 395 alineatul (1) din Directiva 2006/112/CE[1] din 28 noiembrie 2006 privind sistemul comun al taxei pe valoarea adăugată, Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la directivă, pentru a simplifica procedura de colectare a taxei sau pentru a preveni anumite forme de evaziune sau de fraudă fiscală. Prin scrisoarea înregistrată de Comisie la 24 octombrie 2012, Luxemburgul a solicitat autorizarea de a aplica o măsură de derogare de la dispozițiile articolului 285 din Directiva 2006/112/CE, care ar permite acestei țări să scutească de la plata TVA persoanele impozabile a căror cifră de afaceri anuală nu depășește 25 000 EUR. În conformitate cu articolul 395 alineatul (2) din Directiva 2006/112/CE, prin scrisoarea din 9 noiembrie 2012, Comisia a informat celelalte state membre cu privire la cererea înaintată de Luxemburg. Prin scrisoarea din data de 12 noiembrie 2012, Comisia a comunicat Luxemburgului că deține toate informațiile necesare pentru a analiza cererea. Contextul general Conform titlului XII capitolul 1 din Directiva 2006/112/CE, statele membre pot să aplice regimuri speciale pentru întreprinderile mici, printre care și posibilitatea scutirii persoanelor impozabile a căror cifră de afaceri anuală se situează sub un anumit nivel. Această scutire implică faptul că o persoană impozabilă nu este obligată să perceapă TVA pentru livrările sale și, în consecință, nu poate deduce TVA aferentă achizițiilor sale. În conformitate cu primul paragraf al articolului 285 din Directiva 2006/112/CE, statele membre care nu și-au exercitat opțiunea prevăzută la articolul 14 din Directiva 67/228/CEE de a introduce scutiri sau o diminuare treptată a taxei pot scuti persoanele impozabile a căror cifră de afaceri anuală nu depășește 5 000 EUR sau echivalentul acestei sume în monedă națională. În conformitate cu al doilea paragraf al articolului 285 din Directiva 2006/112/CE, statele membre aflate în această situație mai pot acorda o diminuare treptată a taxelor persoanelor impozabile a căror cifră de afaceri anuală depășește plafonul stabilit pentru aplicarea acesteia. În conformitate cu informațiile furnizate Comisiei, Luxemburgul scutește în prezent de la plata TVA persoanele impozabile a căror cifră de afaceri anuală nu depășește 10 000. În plus, Luxemburgul a informat Comisia că face uz de opțiunea prevăzută la al doilea paragraf de la articolul 285 din Directiva 2006/112/CE acordând o diminuare treptată a taxei persoanelor impozabile a căror cifră de afaceri anuală este cuprinsă între 10 000 EUR și 25 000 EUR. Luxemburgul are obiectivul de a aplica un prag al cifrei de afaceri de 25 000 EUR în ceea ce privește regimul de scutire pentru întreprinderile mici, renunțând în același timp la aplicarea regimului de diminuare treptată a impozitului. Autoritățile consideră că, în contextul programului de redresare economică și ținând cont de deprecierea monetară produsă de la introducerea regimului de scutire în Luxemburg, majorarea la 25 000 EUR a plafonului aplicat în cadrul regimului actual de scutire pentru întreprinderile mici ar urma să simplifice considerabil obligațiile de plată a TVA ale întreprinderilor cu cifră de afaceri scăzută și să încurajeze crearea de noi oportunități pentru acest tip de întreprinderi. În opinia lor, aplicarea pragului de scutire majorat este adecvată în vederea simplificării sistemului de TVA aplicabil întreprinderilor mici, deoarece ar permite reducerea considerabilă a sarcinilor impuse întreprinderilor care pot beneficia de acest regim, scutindu-le de multe dintre obligațiile în materie de TVA la care sunt supuse în mod normal. De asemenea, măsura avută în vedere ar mai avea ca efect și reducerea sarcinii administrative pentru întreprinderile cărora li se aplică în prezent regimul de diminuare treptată a taxei, care va fi eliminat în același timp. Sistemul ar urma să fie opțional pentru persoanele impozabile. Potrivit autorităților luxemburgheze, măsura specială avută în vedere nu ar avea decât o influență neglijabilă asupra valorii totale a veniturilor din TVA colectate (nu mai mult de 0,10 %). Dispoziții în vigoare în domeniul propunerii În 2004, Comisia a prezentat o propunere [COM(2004) 728 final[2]] care vizează, printre altele, majorarea la 100 000 EUR a plafonului cifrei de afaceri anuale sub care statele membre pot exonera persoanele impozabile de la plata TVA. Această propunere este încă în dezbatere în cadrul Consiliului. Pe termen mediu, Comisia consideră că adoptarea acestei propuneri ar fi o soluție mai adecvată decât o abordare fragmentară, bazată pe derogări individuale. Prin urmare, Comisia invită Consiliul să reia negocierile cu privire la propunerea respectivă. Coerența cu alte politici și obiective ale Uniunii Nu se aplică. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Consultarea părților interesate Nu se aplică. Obținerea și utilizarea expertizei Nu a fost necesară consultarea experților externi. Evaluarea impactului Propunerea de decizie a Consiliului vizează aplicarea unei măsuri de simplificare prin care întreprinderile cu o cifră de afaceri anuală care nu depășește 25 000 EUR sunt scutite de multe din obligațiile privind TVA, având astfel un potențial impact pozitiv. Având în vedere domeniul de aplicare restrâns al derogării și aplicarea sa limitată în timp, impactul va fi, în orice caz, limitat. 3. ELEMENTELE JURIDICE ALE PROPUNERII Rezumatul acțiunii propuse Propunerea vizează autorizarea Luxemburgului în vederea introducerii unei măsuri de simplificare care constituie o derogare de la dispozițiile articolului 285 din Directiva 2006/112/CE, astfel încât să se permită scutirea de la plata TVA a persoanelor impozabile cu o cifră de afaceri anuală ce nu depășește 25 000 EUR. Persoanele impozabile pot opta în continuare pentru regimul normal de TVA. Temei juridic Articolul 395 din Directiva 2006/112/CE a Consiliului. Principiul subsidiarității Propunerea intră în sfera competenței exclusive a Uniunii Europene. În consecință, principiul subsidiarității nu se aplică. Principiul proporționalității Propunerea este conformă cu principiul proporționalității, deoarece această decizie se referă la o autorizație acordată unui stat membru la solicitarea acestuia și nu constituie nicio obligație. Având în vedere sfera de aplicare limitată a derogării, măsura specială este proporțională cu obiectivul urmărit. Alegerea instrumentelor Instrument propus: decizie a Consiliului. Alte instrumente nu ar fi adecvate din următoarele motive: În temeiul articolului 395 din Directiva 2006/112/CE a Consiliului, o derogare de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie a Consiliului reprezintă instrumentul cel mai adecvat, dat fiind faptul că aceasta poate fi adresată unui singur stat membru. 4. IMPLICAȚII BUGETARE Propunerea nu va avea efecte adverse asupra resurselor proprii ale Uniunii provenind din TVA, deoarece Luxemburgul va efectua un calcul de compensare în conformitate cu articolul 6 din Regulamentul (CEE, EURATOM) nr. 1553/89 al Consiliului. 5. ELEMENTE OPȚIONALE Propunerea include o clauză privind încetarea de drept a efectelor juridice. 2013/0296 (NLE) Propunere de DECIZIE DE PUNERE ÎN APLICARE A CONSILIULUI de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Directiva 2006/112/CE a Consiliului din 28 noiembrie 2006 privind sistemul comun privind taxa pe valoarea adăugată[3], în special articolul 395 alineatul (1), având în vedere propunerea Comisiei Europene, întrucât: (1) Prin scrisoarea înregistrată de Comisie la 24 octombrie 2012, Luxemburgul a solicitat autorizarea de a aplica o măsură de derogare de la dispozițiile articolului 285 din Directiva 2006/112/CE, care ar permite acestei țări să scutească de la plata TVA persoanele impozabile a căror cifră de afaceri anuală nu depășește 25 000 EUR. Prin această măsură, persoanele impozabile respective ar urma să fie scutite parțial sau total de obligațiile privind TVA menționate în titlul XI capitolele 2-6 din Directiva 2006/112/CE. (2) În conformitate cu articolul 395 alineatul (2) din Directiva 2006/112/CE, prin scrisoarea din 9 noiembrie 2012, Comisia a informat celelalte state membre cu privire la cererea înaintată de Luxemburg. Prin scrisoarea din 12 noiembrie 2012, Comisia a comunicat Luxemburgului că deține toate informațiile necesare pentru a analiza solicitarea. (3) În temeiul articolului 285 din Directiva 2006/112/CE, statele membre care nu și-au exercitat opțiunea prevăzută la articolul 14 din a doua directivă 67/228/CEE a Consiliului din 11 aprilie 1967 privind armonizarea legislațiilor statelor membre referitoare la impozitele pe cifra de afaceri, structura și normele de aplicare ale sistemului comun de taxă pe valoarea adăugată[4] pot acorda scutiri de la plata TVA persoanelor impozabile a căror cifră de afaceri anuală nu depășește 5 000 EUR sau echivalentul în monedă națională și, de asemenea, pot acorda o diminuare treptată a taxelor persoanelor impozabile a căror cifră de afaceri anuală depășește plafonul stabilit pentru aplicarea acesteia. (4) Luxemburgul a informat Comisia cu privire la faptul că exclude, în prezent, de la plata TVA persoanele impozabile a căror cifră de afaceri anuală nu depășește 10 000 EUR și că face uz de opțiunea de a acorda o diminuare treptată a taxei persoanelor impozabile a căror cifră de afaceri anuală este cuprinsă între 10 000 EUR și 25 000 EUR. Luxemburgul a solicitat, ca măsură de derogare, autorizarea acordării unei scutiri de la plata TVA a persoanelor impozabile a căror cifră de afaceri anuală nu depășește 25 000. (5) Aplicarea unui prag mai ridicat pentru regimul special constituie o măsură de simplificare, prin faptul că ar putea reduce considerabil obligațiile întreprinderilor mici în materie de TVA și ar permite Luxemburgului să suspende aplicarea regimului de reducere treptată a taxei, care este împovărător pentru întreprinderi. Persoanele impozabile pot opta în continuare pentru regimul normal de TVA. (6) În propunerea sa de directivă de modificare a Directivei 77/388/CEE în vederea simplificării obligațiilor privind taxa pe valoarea adăugată din 29 octombrie 2004[5], Comisia a inclus dispoziții al căror scop este să permită statelor membre să stabilească la o valoare de până la 100 000 EUR (sau echivalentul acesteia în monedă națională) plafonul cifrei de afaceri anuale aferent regimului de scutire de TVA, cu posibilitatea actualizării acestei valori în fiecare an. Prezenta decizie este în concordanță cu această propunere. (7) Măsura de derogare nu va avea decât un efect neglijabil asupra valorii globale a taxei colectate în stadiul de consum final și nu va afecta negativ resursele proprii ale Uniunii provenite din taxa pe valoarea adăugată, ADOPTĂ PREZENTA DECIZIE: Articolul 1 Prin derogare de la articolul 285 din Directiva 2006/112/CE, Luxemburgul este autorizat să scutească de la plata TVA persoanele impozabile a căror cifră de afaceri anuală nu depășește 25 000 EUR. Articolul 2 Prezenta decizie produce efecte de la data notificării. Prezenta decizie se aplică până la data intrării în vigoare a unor norme ale Uniunii de modificare a valorii plafonului cifrei de afaceri anuale până la care persoanele impozabile pot beneficia de scutire de la plata TVA sau până la 31 decembrie 2016, în funcție de care dintre aceste două date este mai apropiată de prezent. Articolul 3 Prezenta decizie se adresează Marelui Ducat al Luxemburgului. Adoptată la Bruxelles, Pentru Consiliu Președintele [1] JO 347, 11.12.2006, p. 1. [2] http://eur-lex.europa.eu/LexUriServ/LexUriServ.do?uri=COM:2004:0728:FIN:EN:PDF [3] JO 347, 11.12.2006, p. 1. [4] JO 71, 14.4.1967, p. 1303/67. [5] COM (2004) 728 final.